钦定古今图书集成/明伦汇编/氏族典/第263卷 > 王承宗
## 钦定古今图书集成/明伦汇编/氏族典/第263卷 > 王承宗

按《唐书王武俊传》：“武俊子士真，士真死，军中推其子
承宗为留后。始，河北三镇自置副大使，常处嫡长，故
承宗以御史大夫为之，及总留事，宪宗久不报，伺其
变，承宗数上疏自言，帝诏京兆尹裴武慰抚，承宗奉
诏恭甚，请上德、棣二州，遂以检校工部尚书嗣领节
度，而以薛昌朝为保信军节度使，统德棣。昌朝，嵩子”
也，与承宗故姻家。诏未至，承宗驰骑劫而归，囚之。帝
怒，诏削官爵，遣中人吐突承璀讨之。承璀军无威略，
师不振。及吴少诚死，李绛奏赦承宗，专事淮西，帝不
听。承宗遣其属上书谢罪，愿得自新，乃诏浣雪，尽以
故地畀之，罢诸道兵。昌朝归京师，承宗自谓计得，謷
然无顾惮，乃绝承宗朝贡，令六节度兵进讨。明年，元
济平，承宗大恐，使牙将石汎奉二子至魏博，因田弘
正求入侍，且请归德、棣二州，入租赋，待天子署吏。帝
使尚书右丞崔从赐诏书，许自新，承宗素服待罪，及
是乃诏复官爵。李师道平，奉法益谨，表所领州录事、
参军、判司、县主簿、令皆丐王官。十五年，死军中，推其弟承元为留后，诏用为义成军节度使。